  Виталий Пронин Россиын арлы быдэ ортчись «Библиоуй» акция туэ сӥземын Быдӟым Вормонлы. Таяз арын со вотэсын ортчоз но 2 арня кыстӥськоз. 25-тӥ апреле та акция улсын Россиысь тросаз библиотекаосын бер ӝытозь ужрадъёс ортчыны кулэ вал. Югдур воштӥськемен, «Библиоуй» онлайн марафонлы пӧрмиз — со 9-тӥ маёзь кыстӥськоз. Акцилэн вотэс бамаз biblionight.culture.ru войналы сӥзем книгаос, фильмъёс, спектакльёс но статьяос люкамын. Со сяна, 2 арня ӵоже Россиысь культура удысын ужась тодмо адямиос война вакытысь гожтэтъёсты, Быдӟым ожлы сӥзем произведениосты шара лыдӟозы. Котьку сямен, «Библиоуе» пыриськозы Удмуртиысь библиотекаос но. Кылсярысь, Ижысь Нылпиослэн но егитъёслэн библиотекаязы «Память пылающих лет» онлайн ужрад ортчоз. Библиотекарьёс лыдӟисьёсты пӧртэм произведениосын тодматозы, спектакльёсты, фильмъёсты возьматозы. Со сяна, Удмуртиысь поэтъёслэсь но проазикъёслэсь войналы сӥзем чуръёссэс лыдӟозы. Ужрад ортчоз библиотекалэн «ВКонтакте» вотэс бамаз vk.com/gyk_rbdu_izhevsk. Анастасия Шумилова  